Paavo Väyrynen ei usko edes omaa kyselyään, jonka mukaan media kohtelee presidenttiehdokkaita tasapuolisesti.

Väyrynen teetätti oman kyselynsä presidenttiehdokkaiden tiedotusvälineissä saamasta julkisuudesta ja kohtelusta. KIMMO HAAPALA

Keskustan entinen presidenttiehdokas ja nykyinen kunniapuheenjohtaja, nyt oman kansanliikkeensä riveistä presidentiksi yrittävä europarlamentaarikko Paavo Väyrynen on vuosien varrella lukuisia kertoja valittanut mediapelistä häntä vastaan ja moittinut tiedotusvälineiden syrjivän häntä.

Viimeksi maanantaina Ylen vaalitentissä Väyrynen syytti " valtamedian " olevan presidentinvaaleissa häntä vastaan ja Sauli Niinistön puolella.

Väyrynen on nyt teetättänyt oman kyselynsä presidenttiehdokkaiden tiedotusvälineissä saamasta julkisuudesta ja kohtelusta. Tietoykkönen Oy:n toteuttaman kyselyn mukaan 62 prosenttia suomalaisista on sitä mieltä, että kaikki presidenttiehdokkaat ovat saaneet tasapuoliset mahdollisuudet esittää tavoitteensa julkisissa tiedotusvälineissä.

Väyrysen teettämästä kyselystä kertoo Maaseudun Tulevaisuus.

Väyrynen ei kuitenkaan niele tulosta sellaisenaan, vaan tulkitsee kansan olevan väärässä. Väyrysen mukaan kysely osoittaa, että " vastaajat eivät ole havainneet julkisuuden toimineen yksipuolisesti Sauli Niinistön eduksi " .

Väyrynen on aikaisemmin todennut olevan ristiriitaista, että suomalaisten enemmistö on valmis äänestämään Niinistöä, vaikka ei tuekaan hänen poliittisia näkemyksiään.

Tietoykkösen verkkokyselyyn vastasi 1000 vähintään 18-vuotiasta Manner-Suomen asukasta.